Jokuɛwi—Anɛ Nyɛ Dla Nyɛ He Kɛ Ha Baptisimi Lo? | Kase\nAnɛ O Ma Nyɛ Maa Ye Bua Ngɛ O We Asafo ɔ Mi Lo?\nJokuɛwi—Anɛ Nyɛ Dla Nyɛ He Kɛ Ha Baptisimi Lo?\nJokuɛwi​—Kɛ Nyɛ Ma Plɛ Kɛ Dla Nyɛ He Kɛ Ha Baptisimi Ha Kɛɛ?\nMɛni O Ma Nyɛ Maa Pee Konɛ Kake Peemi Nɛ Ngɛ Wa Kpɛti Kaa Kristofohi ɔ Mi Nɛ Wa?\nYehowa Kudɔɔ E We Bi Ngɛ Wami Blɔ ɔ Nɔ\nHwɔɔmi Mɔ—Nɔ́ Nɛ A Maa Kase | March 2016\nKANE NGƐ Afrikaans Aukan Baoule Bassa (Cameroon) Bislama Boulou Cakchiquel Cambodian Chitonga Chokwe Chol Cibemba Cinyanja Dangme Drehu Efik English Ewe Fon French Ga Garifuna Greenlandic Haitian Creole Hausa Hmong (White) Iban Igbo Isoko Italian Kabiye Karen (S'gaw) Kazakh Kikaonde Kikongo Kiluba Kimbundu Kisi Kisonge Kongo Krio Kwangali Kwanyama Lamba Laotian Lingala Lunda Luvale Maltese Mam Mambwe-Lungu Mauritian Creole Mazatec (Huautla) Mizo Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndonga Ngabere Ngangela Nyaneka Nzema Otetela Pidgin (Cameroon) Portuguese Quechua (Ancash) Quechua (Ayacucho) Quechua (Cuzco) Quichua (Imbabura) Saramaccan Sepedi Sesotho (Lesotho) Setswana Seychelles Creole Silozi Spania Swahili (Congo) Swati Tahitian Tiv Tlapanec Tojolabal Totonac Tshiluba Tsonga Twi Tzeltal Umbundu Urhobo Uruund Venda Wallisian Wayuunaiki Welsh Xhosa Yoruba Zulu\n“Ke nɔ ko ngɛ hlae nɛ e ma mɔ ɔ, kekleekle ɔ, e hii si nɛ e buu nya, nɛ e hyɛɛ kaa e ngɛ sika nɛ maa su nya gbemi lo.”—LUKA 14:28.\nLAHI: 6, 34\nMƐNI O KASE?\nKe nɔ ko wa ngɛ mumi mi ɔ, mɛni lɔ ɔ tsɔɔ, nɛ mɛni Daniel pee kɛ tsɔɔ kaa e wa ngɛ mumi mi?\nKɛ o ma plɛ kɛ le kaa yi mi kpɔ nɛ o mwɔ kaa o ma ha nɛ a baptisi mo ɔ je o tsui mi kɛɛ?\nMɛni ji he nɔ jɔɔmi, nɛ mɛni tsakpa ngɛ lɔ ɔ kɛ baptisimi a kpɛti?\nA ngma munyu nɛ ɔ kɛ nɔ́ nɛ nyɛɛ enɛ ɔ se ɔ kɛ ha jokuɛwi nɛ a suɔ kaa a baptisi mɛ ɔ\n1, 2. (a) Mwɔnɛ ɔ, mɛni haa Mawu we bi bua jɔmi? (b) Mɛni fɔli nɛ a ji Kristofohi kɛ asafo mi nikɔtɔmahi ma nyɛ maa pee kɛ ye bua jokuɛwi konɛ a nu baptisimi sisi?\nASAFO MI NƆKƆTƆMA ko de Christopher nɛ e ye jeha 12 ɔ ke, “I le mo kɛ je o jokuɛ mi tɔ̃ɔ, nɛ benɛ i nu kaa o suɔ kaa a baptisi mo ɔ, ye bua jɔ. Se i suɔ nɛ ma bi mo sane nɛ ɔ, ‘Mɛni he je nɛ o suɔ kaa a baptisi mo ɔ.’” Asafo mi nɔkɔtɔma nɛ ɔ le nɔ́ he je nɛ e bi jamɛ a sane ɔ. Daa jeha a, wa naa kaa jokuɛwi akpehi abɔ haa nɛ a baptisiɔ mɛ, nɛ enɛ ɔ haa nɛ wa bua jɔɔ. (Fiɛlɔ 12:1) Se e sa kaa fɔli nɛ a ji Kristofohi kɛ asafo mi nikɔtɔmahi nɛ a ye bua jokuɛwi nɛ a le nɔ́ nɛ baptisimi tsɔɔ konɛ mɛ nitsɛmɛ a mwɔ a yi mi kpɔ ngɛ he.\n2 Wa kase ngɛ Baiblo ɔ mi kaa ke nɔ ko jɔɔ e he nɔ nɛ a baptisi lɛ ɔ, lɔ ɔ tsɔɔ kaa nɔ ɔ je si himi ehe ko sisi kaa Kristofo no. Si himi ehe nɛ ɔ ma ha nɛ Yehowa maa jɔɔ lɛ, se Satan hu maa te si kɛ wo lɛ. (Abɛ 10:22; 1 Petro 5:8) Enɛ ɔ he ɔ, e sa kaa fɔli nɛ a ji Kristofohi ɔ nɛ a ná deka kɛ tsɔɔ a bimɛ ní, konɛ a bimɛ ɔmɛ nɛ a le nɔ́ nɛ Kristo kaselɔ peemi tsɔɔ tutuutu. Ngɛ jokuɛwi nɛ a fɔli be asafo ɔ mi ɔ a blɔ fa mi ɔ, asafo mi nikɔtɔmahi jeɔ suɔmi mi nɛ a yeɔ bua mɛ konɛ a nu a he nɔ nɛ a maa jɔɔ nɛ́ a baptisi mɛ ɔ sisi saminya. (Kane Luka 14:27-30.) Kaa bɔ nɛ ke nɔ ko maa ma tsu nɛ ja e dla e he saminya loko e ma nyɛ maa gbe nya a, jã kɛ̃ nɛ e sa kaa jokuɛwi hu nɛ a dla a he saminya loko a baptisi mɛ. Lɔ ɔ ma ha nɛ a ma nyɛ ma sɔmɔ Yehowa ngɛ anɔkuale mi “kɛ ya su nyagbe.” (Mateo 24:13) Mɛni maa ye bua jokuɛwi konɛ a nyɛ nɛ a fia a pɛɛ si kaa a ma sɔmɔ Yehowa a wami be tsuo? Nyɛ ha nɛ waa hyɛ.\n3. (a) Mɛni he je nɛ munyu nɛ Yesu kɛ Petro tu ɔ ha nɛ wa na kaa baptisimi he hia a? (Mateo 28:19, 20; 1 Petro 3:21) (b) Mɛni sane bimihi a he wa ma susu, nɛ mɛni he je?\n3 Anɛ o ji jokuɛ nɛ o suɔ kaa a baptisi mo lo? Ke jã a, lɛɛ o kɛ oti kpakpa ma o hɛ mi! E ji he blɔ ngua nɛ o ma ná kaa a maa baptisi mo kaa Yehowa Odasefo no. Jehanɛ hu ɔ, e ji nɔ́ ko nɛ e sa kaa Kristofo no nɛ pee, nɛ ja nɔ ko pee jã loko a ma he e yi wami ngɛ amanehlu ngua a mi. (Mateo 28:19, 20; 1 Petro 3:21) Ke o ha nɛ a baptisi mo ɔ, lɔ ɔ tsɔɔ kaa o wo Yehowa si kaa o ma sɔmɔ lɛ o wami be tsuo. O maa suɔ kaa o maa ye si womi nɛ ɔ nɔ. Enɛ ɔ he ɔ, sane bimihi nɛ nyɛɛ se nɛ ɔ maa ye bua mo konɛ o hyɛ kaa o dla o he kɛ ha baptisimi aloo o dla we o he: (1) Anɛ i wa ngɛ mumi mi bɔ nɛ sa nɛ ma nyɛ ma mwɔ ye yi mi kpɔ kaa a baptisi mi lo? (2) Anɛ imi nitsɛ nɛ i suɔ kaa a baptisi mi lo? (3) Ke a ke nɔ ko jɔɔ e he nɔ kɛ ha Yehowa a, anɛ i nu sisi lo? Nyɛ ha nɛ wa susu sane bimi nɛ ɔmɛ a he nɛ waa hyɛ.\nKE O WA NGƐ MUMI MI BƆ NƐ SA\n4, 5. (a) Mɛni he je nɛ tsa pi nikɔtɔmahi pɛ nɛ e sa kaa a baptisi mɛ ɔ? (b) Ke a ke Kristofo no ko wa ngɛ mumi mi ɔ, mɛni lɔ ɔ tsɔɔ?\n4 Baiblo ɔ tsɔɔ we kaa nikɔtɔmahi pɛ nɛ e sa kaa a baptisi mɛ, nɛ e tsɔɔ we jeha pɔtɛɛ nɛ e sa kaa nɔ ko nɛ ye loko a baptisi lɛ hulɔ. Abɛ 20:11 ɔ de ke: “Jokuɛyo tete po e ní peemi níhi a kɛ yoɔ lɛ kaa e yeɔ anɔkuale, loo e peeɔ nɔ́ nɛ da.” Enɛ ɔ he ɔ, jokuɛ po ma nyɛ maa le nɔ́ nɛ da, nɛ e ma nyɛ maa jɔɔ e he nɔ kɛ ha e Bɔlɔ ɔ. Ke jã a, lɛɛ baptisimi he hia, nɛ e da blɔ kaa jokuɛ ko nɛ e kɛ e ní peepee tsɔɔ kaa e wa ngɛ mumi mi ɔ, maa jɔɔ e he nɔ ha Yehowa.—Abɛ 20:7.\n5 Ke a ke nɔ ko wa ngɛ mumi mi ɔ, kɛ lɔ ɔ tsɔɔ kɛɛ? Pi be tsuaa be nɛ jeha nɛ nɔ ko ye, loo bɔ nɛ e nɔmlɔ tso ngɛ ha a nɛ tsɔɔ kaa e wa ngɛ mumi mi. Baiblo ɔ tsɔɔ kaa nihi nɛ a wa ngɛ mumi mi ɔ, a “tsɔse a juɛmi” nɛ a le slɔɔto nɛ ngɛ kpakpa kɛ yayami a kpɛti. (Hebri Bi 5:14) Nɔ nɛ wa ngɛ mumi mi ɔ le nɔ́ nɛ da, nɛ e jeɔ e tsui mi nɛ e mwɔɔ e yi mi kpɔ kaa e maa pee nɔ́ nɛ da. Enɛ ɔ he ɔ, nihi be nyɛe maa nyɛ e nɔ kaa e pee nɔ́ yayami ko. Jehanɛ hu ɔ, e hyɛ we blɔ kaa nɔ ko nɛ tsɔɔ lɛ kaa e pee nɔ́ nɛ da. Ke a baptisi jokuɛ ko ɔ, a hyɛɔ blɔ kaa ke e ya je he ko nɛ e fɔli loo nɔkɔtɔma ko be lejɛ ɔ, e maa pee nɔ́ nɛ da.—Kɛ to Filipi Bi 2:12 ɔ he.\n6, 7. (a) Moo tsɔɔ haomi komɛ nɛ Daniel kɛ kpe benɛ e ngɛ Babilon ɔ. (b) Mɛni Daniel pee kɛ tsɔɔ kaa e wa ngɛ mumi mi?\n6 Anɛ jokuɛ ko ma nyɛ maa pee e ní jã lo? Nyɛ ha wa susu Daniel nɔ hyɛmi nɔ́ ɔ he nɛ waa hyɛ. Benɛ a nu lɛ kɛ je e fɔli a he kɛ ho Babilon ya a, eko ɔ, jamɛ a be ɔ mi ɔ, e wɛ kulaa. Benɛ Daniel ke e hɛliɔ si ɔ, e ya je nihi nɛ a yi Mawu mlaahi a nɔ ɔ a kpɛti. Se nyɛ ha nɛ wa susu si fɔfɔɛ nɛ Daniel ya je mi ɔ he saminya. A buɔ lɛ wawɛɛ ngɛ Babilon. E piɛɛ nihewi nɛ a je blɔ hla mɛ kaa a sɔmɔ matsɛ ɔ a he. (Daniel 1:3-5, 13) Daniel ná blɔ nya ngua ngɛ Babilon. Eko ɔ, kaa e ngɛ Israel ɔ, e ko ná we jamɛ a blɔ nya a.\n7 Lɔ ɔ he ɔ, kɛ jokuɛ Daniel pee e ní ha kɛɛ? Anɛ e ngmɛ blɔ konɛ Babilon bi ɔmɛ nɛ a ha nɛ e tsake e je mi bami, loo a ha nɛ e hemi kɛ yemi ɔ mi nɛ gbɔjɔ lo? E ngmɛ́ blɔ kɔkɔɔkɔ! Baiblo ɔ tsɔɔ kaa benɛ Daniel ngɛ Babilon ɔ, e ‘mwɔ e yi mi kpɔ kaa e be e he blee,’ nɛ e maa yu e he ngɛ níhi nɛ kɔ lakpa jami he ɔ a he. (Daniel 1:8) Nɔ́ nɛ e pee ɔ tsɔɔ kaa e wa ngɛ mumi mi!\nKe jokuɛ ko wa ngɛ mumi mi ɔ, e pee we e ní kaa nɔ ko nɛ e kɛ je ɔ bɔɔ ngɛ sukuu nɛ́ ke e ba Matsɛ Yemi Asa a nɔ ɔ, e peeɔ e ní kaa Mawu huɛ (Hyɛ kuku 8)\n8. Mɛni o ma nyɛ maa kase ngɛ Daniel nɔ hyɛmi nɔ́ ɔ mi?\n8 Mɛni o ma nyɛ maa kase ngɛ Daniel nɔ hyɛmi nɔ́ ɔ mi? Ke jokuɛ ko wa ngɛ mumi mi niinɛ ɔ, e maa hɛɛ e hemi kɛ yemi ɔ mi wawɛɛ ngɛ haomi behi po a mi. E be e ní pee kaa akpasi (agama) nɛ e tsakeɔ e su konɛ e kɛ su nɛ ngɛ he nɛ e ya je ɔ nɛ kɔ. Nɔ nɛ peeɔ e ní kaa akpasi ɔ, ke e ya Matsɛ Yemi Asa a nɔ ɔ, e haa nɛ nihi naa lɛ kaa e ji Mawu huɛ, se ke e ya sukuu ɔ, e peeɔ e ní kaa nihi nɛ a ngɛ je ɔ mi ɔ. Nɔ nɛ wa ngɛ mumi mi ɔ, pee we e ní jã. Mohu ɔ, ke e ba kaa e kɛ ka ko kpe po ɔ, e maa ye Yehowa anɔkuale.—Kane Efeso Bi 4:14, 15.\nKe jokuɛ ko wa ngɛ mumi mi ɔ, e maa hɛɛ e hemi kɛ yemi ɔ mi wawɛɛ ngɛ haomi behi po a mi\n9, 10. (a) Ke jokuɛ ko susu bɔ nɛ e pee e ní ha benɛ e kɛ ka ko kpe lingmi nɛ ɔ he ɔ, kɛ lɔ ɔ maa ye bua lɛ kɛɛ? (b) Mɛni baptisimi tsɔɔ?\n9 Ngɛ anɔkuale mi ɔ, wɔ tsuo wa yi mluku. Nikɔtɔmahi kɛ jokuɛwi tsuo tɔ̃ɔ be komɛ. (Fiɛlɔ 7:20) Se ke o suɔ kaa a baptisi mo ɔ, juɛmi ngɛ mi kaa o maa hyɛ ke ji o suɔ niinɛ kaa o maa ye Yehowa mlaa amɛ a nɔ lo. Mo bi o he ke, ‘Be saii ji nɛ ɔ, anɛ i yeɔ Yehowa mlaa amɛ a nɔ lo?’ Lingmi nɛ ɔ nɛ o kɛ ka ko kpe ɔ, kɛ o pee o ní ha kɛɛ? Anɛ o nyɛ nɛ o pee nɔ́ nɛ da lo? Kaa bɔ nɛ e ba ngɛ Daniel blɔ fa mi ɔ, anɛ mo hu nɔ ko wo mo he wami kaa o di níhi nɛ ngɛ Satan je ɔ mi ɔ a se lo? Ke nɔ́ ko kaa jã ngɛ o hemi kɛ yemi ɔ kae ɔ, anɛ o nyɛɔ yɔseɔ nɔ́ nɛ Yehowa suɔ lo?—Efeso Bi 5:17.\n10 Mɛni he je nɛ e he hia kaa o le sane bimihi nɛ a wo ta a a heto ɔ? Ejakaa lɔ ɔ maa ye bua mo nɛ o maa na kaa hɛdɔ ngɛ baptisimi he wawɛɛ. Baptisimi haa nɛ nihi naa kaa o kɛ Yehowa so somi ko nɛ he hia. Lɔ ɔ tsɔɔ kaa o wo Yehowa si kaa o ma suɔ lɛ, nɛ o kɛ o tsui tsuo ma sɔmɔ lɛ o wami be tsuo. (Marko 12:30) E sa kaa nɔ fɛɛ nɔ nɛ a baptisi lɛ ɔ nɛ fia e pɛɛ si kaa e maa ye si nɛ e wo Yehowa a nɔ.—Kane Fiɛlɔ 5:4, 5.\nANƐ MO NITSƐ LƐ O SUƆ KAA A BAPTISI MO LO?\n11, 12. (a) Ke nɔ ko ngɛ juɛmi pee kaa a baptisi lɛ ɔ, mɛni nɔ mi mami e sa kaa e ná? (b) Mɛni maa ye bua mo konɛ o na baptisimi kaa bɔ nɛ Yehowa naa lɛ ɔ?\n11 Baiblo ɔ tsɔɔ kaa Yehowa we bi tsuo “maa ngɔ a he kɛ ha ngɛ mɛ nitsɛmɛ a suɔmi nya,” nɛ jokuɛwi po maa pee jã. (La 110:3) Enɛ ɔ he ɔ, ke nɔ ko suɔ kaa a baptisi lɛ ɔ, e sa nɛ lɛ nitsɛ e je e tsui mi nɛ e pee jã. Eko ɔ, e ma bi nɛ o kpa o mi nɛ o hyɛ kaa mo nitsɛ lɛ o suɔ kaa o maa pee jã lo, titli ɔ, ke o ji nɔ ko nɛ a tsɔse lɛ ngɛ anɔkuale ɔ mi.\n12 Eko ɔ, benɛ o ngɛ wae ɔ, o na kaa a baptisi o huɛmɛ kɛ o nyɛmimɛ ɔmɛ a ti ni komɛ. Ko susu kaa e sa nɛ a baptisi mo akɛnɛ o wa kɛ su he ko, aloo a ngɛ nɔ fɛɛ nɔ baptisie ɔ he je. Mɛni o maa pee konɛ o nyɛ nɛ o na baptisimi kaa bɔ nɛ Yehowa naa lɛ ɔ? Mo susu nɔ́ he je nɛ baptisimi he hia a he saminya. O maa na yi mi tomi kpakpahi a he je nɛ baptisimi he hia a ngɛ munyu nɛ ɔ kɛ munyu nɛ nyɛɛ enɛ ɔ se ɔ mi.\n13. Kɛ o ma plɛ kɛ le kaa yi mi kpɔ nɛ o mwɔ kaa a baptisi mo ɔ je o tsui mi loo e ji o tsui mi ha kɛɛ?\n13 Blɔ kake nɛ o maa gu nɔ kɛ na kaa yi mi kpɔ nɛ o mwɔ kaa a baptisi mo ɔ je o tsui mi loo e ji o tsui mi ɔ ji, nɛ o maa hyɛ bɔ nɛ o sɔleɔ ha. Anɛ o pɔɔ sɔlemi lo? Ke o ngɛ sɔlee ɔ, anɛ o woɔ níhi pɔtɛɛ nɛ o suɔ kaa Yehowa nɛ e pee ha mo ɔ ta lo? Sane bimi nɛ ɔmɛ a heto ɔmɛ ma nyɛ ma ha nɛ o yɔse ke ji huɛ bɔmi gbagbanii ngɛ o kɛ Yehowa nyɛ kpɛti aloo nɔ́ ko be kaa jã. (La 25:4) Behi fuu ɔ, Yehowa guɔ Baiblo ɔ nɔ kɛ haa wa sɔlemi ɔmɛ a heto. Enɛ ɔ he ɔ, blɔ kpa ko nɛ o ma nyɛ maa gu nɔ kɛ na kaa o suɔ wawɛɛ kaa huɛ bɔmi gbagbanii nɛ hi o kɛ Yehowa nyɛ kpɛti konɛ o sɔmɔ lɛ ji, nɛ o maa hyɛ bɔ nɛ o kaseɔ ní ha. (Yoshua 1:8) Mo bi o he ke: ‘Anɛ i kaseɔ Baiblo ɔ ngɛ ye dɛ he daa lo? Anɛ i jeɔ ye tsui mi nɛ i kɛ ye he woɔ wa weku Mawu jami ɔ mi lo?’ Sane bimi nɛ ɔmɛ maa ye bua mo konɛ o hyɛ kaa yi mi kpɔ nɛ o mwɔ kaa a baptisi mo ɔ je o tsui mi loo e ji o tsui mi.\nNƆ́ NƐ HE NƆ JƆƆMI TSƆƆ\n14. Moo tsɔɔ slɔɔto nɛ ngɛ he nɔ jɔɔmi kɛ baptisimi a kpɛti.\n14 Eko ɔ, jokuɛwi komɛ be slɔɔto tutuutu nɛ ngɛ he nɔ jɔɔmi kɛ baptisimi a kpɛti ɔ lee. A ti ni komɛ ma nyɛ maa tsɔɔ kaa a jɔɔ a he nɔ ha Yehowa, se a dla we a he kɛ ha baptisimi. Se anɛ e ma nyɛ maa ba jã lo? Ke nɔ ko jɔɔ e he nɔ ɔ, lɔ ɔ tsɔɔ kaa nɔ ɔ sɔle nɛ e wo Yehowa si kaa e ma sɔmɔ lɛ e wami be tsuo. Ke nɔ ɔ ha nɛ a baptisi lɛ ɔ, lɔ ɔ tsɔɔ kaa e suɔ kaa nihi nɛ a le kaa e jɔɔ e he nɔ ha Yehowa momo. Enɛ ɔ he ɔ, loko o ma ha nɛ a baptisi mo ɔ, e he hia nɛ o le nɔ́ nɛ he nɔ jɔɔmi kɛ ha Mawu ɔ tsɔɔ.\n15. Mɛni ji he nɔ jɔɔmi?\n15 Ke o jɔɔ o he nɔ ha Yehowa a, lɔ ɔ tsɔɔ kaa o de Yehowa kaa kɛ je jamɛ a ligbi ɔ nɔ kɛ ya a, e nɔ ji mo. O wo Yehowa si kaa sɔmɔmi nɛ o ma sɔmɔ lɛ ɔ ji nɔ́ nɛ he hia mo pe kulaa ngɛ o si himi mi. (Kane Mateo 16:24.) Hɛdɔ ngɛ si nɛ ɔ nɛ o wo Mawu ɔ he wawɛɛ! (Mateo 5:33) Ke jã a, lɛɛ mɛni o maa pee kɛ tsɔɔ kaa o le kaa amlɔ nɛ ɔ, o ngɛ kɛ ha Yehowa, se pi kɛ ha mo nitsɛ o he?—Roma Bi 14:8.\n16, 17. (a) Ke a ke nɔ ko kɛ e he ha Yehowa a, mɛni nɔ́ hetomi nɔ́ nɛ o kɛ maa tsɔɔ nya? (b) Ke nɔ ko jɔɔ e he nɔ ha Yehowa a, mɛni e ngɛ Yehowa dee?\n16 Ha wa susu nɔ hyɛmi nɔ́ nɛ ɔ he nɛ waa hyɛ. Moo ngɔ lɛ kaa o huɛ ko he lɔle kɛ ke mo. E ngɔ lɔle ɔ he womihi tsuo kɛ ha mo nɛ e de mo ke: “O lɔle ji nɛ ɔ nɛ.” Se o huɛ ɔ de mo ke: “I suɔ nɛ safe ɔ nɛ hi ye dɛ. Imi nɛ ma hi lɔle ɔ hɛɛe, se pi mo.” Anɛ o ma susu kaa e kɛ lɔle ɔ ke mo niinɛ lo? Kɛ o maa na o huɛ ɔ nɛ e ke mo lɔle ɔ ha kɛɛ?\n17 Ke nɔ ko jɔɔ e he nɔ ha Yehowa a, lɔ ɔ tsɔɔ kaa e ngɛ Mawu dee ke: “I ngɔ ye he ha mo. I ngɛ kɛ ha mo.” Yehowa ngɛ he blɔ nɛ e hyɛɔ blɔ kaa jamɛatsɛ ɔ maa ye si nɛ e wo lɛ ɔ nɔ. Se ke jamɛatsɛ ɔ gbo Yehowa nɔ tue nɛ e ju si nɛ e kɛ nɔ ko nɛ e sɔmɔ we Mawu ngɛ nyɛɛe konɛ a sɛ gba si himi mi hu nɛɛ? Aloo ke jamɛatsɛ ɔ ngɛ ní tsumi ko tsue nɛ lɔ ɔ ha nɛ e kɛ be bɔɔ ko pɛ yaa fiɛɛmi, loo e poɔ asafo mi kpehi a mi hu nɛɛ? Ke e pee jã a, lɛɛ e yi si nɛ e wo Yehowa a nɔ. E ngɛ kaa nɔ ɔ nɛ e ke e huɛ lɔle se e ha we lɛ safe ɔ. Ke wa jɔɔ wa wami nɔ kɛ ha Yehowa a, wa ngɛ lɛ dee ke, ‘Yehowa, i ngɛ kɛ ha mo, se pi kɛ ha imi nitsɛ ye he.’ Enɛ ɔ he ɔ, be fɛɛ be ɔ, wa maa pee nɔ́ nɛ Yehowa suɔ, ke wɔɔ wa bua jɔɛ jamɛ a nɔ́ ɔ he po. Nyɛ ha nɛ waa kase Yesu. E de ke: “I je hiɔwe kɛ ba nɛ ma ba pee nɔ nɛ tsɔ mi ɔ suɔmi nya ní, se pi imi nitsɛ ye suɔmi nya ní.”—Yohane 6:38.\nBaptisimi ji nɔ́ ko nɛ hɛdɔ ngɛ he, nɛ e ji he blɔ ngua nɛ nɔ ko ma ná\n18, 19. (a) Mɛni blɔ nɔ munyu nɛ Rose kɛ Christopher tu ɔ tsɔɔ kaa ke a baptisi nɔ ko ɔ, lɔ ɔ ngɔɔ jɔɔmi kɛ baa? (b) Kɛ o naa he blɔ nɛ o ma ná kaa o ma ha nɛ a baptisi mo ɔ ha kɛɛ?\n18 E ngɛ heii kaa baptisimi ji nɔ́ ko nɛ hɛdɔ ngɛ he. E ji he blɔ ngua nɛ nɔ ko ma ná kaa e maa jɔɔ e he nɔ kɛ ha Yehowa nɛ a baptisi lɛ. Jokuɛwi nɛ a suɔ Yehowa, nɛ a nu he nɔ jɔɔmi sisi saminya a, lilaa we si kaa a maa jɔɔ a he nɔ ha Mawu nɛ a baptisi mɛ. Ke a pee jã a, a pia we a he. Yoyo ko nɛ a tsɛɛ lɛ ke Rose nɛ a baptisi lɛ ɔ de ke: “I suɔ Yehowa, nɛ nɔ́ kpa ko be nɛ ma ha mi bua jɔmi pe Yehowa sɔmɔmi. I pia we ye he gblegbleegble kaa i ha nɛ a baptisi mi.”\n19 Nɛ Christopher nɛ wa wo e ta kɛ sɛ hlami ɔ hu nɛɛ? Kɛ e naa yi mi kpɔ nɛ e mwɔ nɛ e ha nɛ a baptisi lɛ benɛ e ye jeha 12 ɔ ha kɛɛ? E tsɔɔ kaa e bua jɔ kaa e ma e juɛmi nya si jã. E bɔni sɔmɔmi kaa daa blɔ gbalɔ benɛ e ye jeha 17 ɔ, nɛ benɛ e ye jeha 18 ɔ, e bɔni sɔmɔmi kaa asafo mi sɔmɔlɔ. Mwɔnɛ ɔ, e ngɛ sɔmɔe ngɛ Betel. E de ke: “Yi mi kpɔ nɛ i mwɔ nɛ a baptisi mi ɔ da. I kɛ ye wami tsuo ngɛ Yehowa kɛ e we asafo ɔ sɔmɔe.” Ke o suɔ kaa a baptisi mo ɔ, kɛ o ma plɛ kɛ dla o he ha kɛɛ? Ní kasemi nɛ nyɛɛ enɛ ɔ se ɔ ma ha sane bimi nɛ ɔ heto.\n“Juɛmi”: Nyɛmi nɛ nɔ ko ngɛ nɛ e kɛ yɔseɔ slɔɔto nɛ ngɛ kpakpa kɛ yayami a kpɛti, nɛ e mwɔɔ e yi mi kpɔ kaa e maa pee nɔ́ nɛ da. Kristofo no nɛ e kɔɔ nɔ́ se ɔ mwɔɔ yi mi kpɔ nɛ ma ha nɛ huɛ bɔmi nɛ ngɛ e kɛ Mawu a kpɛti ɔ mi maa wa\nHWƆƆMI MƆ—NƆ́ NƐ A MAA KASE March 2016\nAnɛ E Sa Nɛ Ma Jɔɔ Ye Wami Nɔ Ha Yehowa Nɛ A Baptisi Mi Lo?